**VILNIAUS RAJONO SAVIVALDYBĖS ADMINISTRACIJA**

**ŠVIETIMO SKYRIAUS**

**2016 METŲ**

**I PUSMEČIO**

**VEIKLOS ATASKAITA**

**2016-08-22**

**Vilnius**

Vilniaus rajono savivaldybės administracijos Švietimo skyrius 2016 m. I pusmetį savo veiklą vykdė pagal Švietimo skyriui priskirtas funkcijas, siekdamas įgyvendinti Vilniaus rajono savivaldybės strateginio plėtros plano 2016-2023 m. ilgalaikės plėtros prioritetą švietimo srityje - **kokybišką ir prieinamą švietimo paslaugų visuomenei užtikrinimą**, taip pat Vilniaus rajono savivaldybės 2016-2018 metų strateginio veiklos plano Švietimo kokybės ir prieinamumo gerinimo programą bei Švietimo skyriaus 2016 m. veiklos planą, ypatingą dėmesį skirdamas šiems metams nusistatytiems rajono švietimo prioritetams:

1. Siekti geresnių mokinių mokymosi rezultatų;
2. Stiprinti ugdymo individualizavimą, laiku suteikti mokiniui mokymosi pagalbą;
3. Siekti, kad didėtų mokinių, dalyvaujančių pagal neformaliojo vaikų švietimo programas, skaičius;
4. Tęsti 2014-2015 m. m. veiklos prioritetą – Tobulinti mokymo ir mokymosi kompetencijas.

**Švietimo įstaigų tinklas**

Pagal Vilniaus rajono savivaldybės tarybos patvirtintą Vilniaus rajono savivaldybės bendrojo ugdymo mokyklų tinklo pertvarkos 2016-2020 metų bendrąjį planą, įgyvendinant Vilniaus rajono savivaldybės strateginio plėtros plano 2016-2023 m. pirmą prioritetą **- kokybišką ir prieinamą švietimo paslaugų visuomenei užtikrinimą**, 2016 metais Vilniaus rajono savivaldybės švietimo įstaigų tinklą sudaro optimalus švietimo įstaigų skaičius įvairiomis mokomosiomis kalbomis, kuris užtikrina galimybę visiems rajono mokiniams ugdytis gimtąja kalba, o mokyklose mokytis pirmoje pamainoje, nors kitose savivaldybėse dar yra mokyklų su dviem pamainom. Pagal mokyklų tinklo pertvarkos planą jau akredituota 87,5 proc. vidurinių mokyklų vidurinio ugdymo programų, kurios tapo gimnazijomis. Kadangi 2015 metais priėmus Lietuvos Respublikos švietimo įstatymo 3 str. 3 dalies pakeitimą vidurinės mokyklos tipas išlieka iki 2017 m. rugpjūčio 31 d., tai leis likusioms vidurinėms mokykloms (Medininkų šv. Kazimiero, Valčiūnų, Zujūnų) irgi siekti gimnazijos statuso.

Iš viso dabar savivaldybės švietimo įstaigų tinklą sudaro **45** bendrojo ugdymo mokyklos (iš jų: gimnazijų – 21, vidurinių mokyklų – 3, pagrindinių mokyklų – 11, pagrindinių mokyklų-daugiafunkcių centrų – 2, pradinių mokyklų – 2, mokyklų-darželių – 5, mokykla-daugiafunkcis centras - 1) ir **22** neformaliojo švietimo įstaigos (iš jų: ikimokyklinio ugdymo įstaigų – 18, muzikos mokyklų – 2, meno mokykla – 1, sporto mokykla – 1).

**Švietimo finansavimas**

Vilniaus rajono savivaldybėje švietimas laikomas prioritetine sritimi, jo finansavimui savivaldybė skiria daugiau nei pusę viso savivaldybės biudžeto, be to, švietimo įstaigos finansuojamos iš tikslinės valstybės dotacijos (mokinio krepšelio), Europos Sąjungos bei kitų šaltinių lėšų.

2016 metų švietimui skirtos biudžeto lėšos:

|  |  |
| --- | --- |
| *Lėšų šaltinis* | *Suma (Eur)* |
|
|
|  **Mokinio krepšelio lėšos**, iš jų: Neformaliajam vaikų švietimui skirtos mokinio krepšelio lėšos | 16 905 00057 000 |
|  Neformaliajam vaikų švietimui skirtos Europos Sąjungos lėšos | 170 000 |
|  **Savivaldybės lėšos**, skirtos savarankiškoms funkcijoms finansuoti | 10 931 200 0 |
|  Savivaldybės lėšos, skirtos investiciniams projektams, iš jų: Švietimo kokybės ir prieinamumo didinimo programa Saugios ir švarios gyvenamosios aplinkos kūrimo programa Kultūros, sporto ir turizmo vystymo programa | 536 900165 800329 00042 100 |
|  Valstybinėms (perduotoms savivaldybėms) funkcijoms finansuoti  | 661 600 |
|  Biudžetinių įstaigų pajamos programoms finansuoti | 616 000 |
| ***Iš viso:*** | **29 820 700** |

Bazinis mokinio krepšelio dydis 2015 metais – 980 eurų.

Bazinis mokinio krepšelio dydis 2016 metais – 1014 eurų.

**Mokinių/vaikų skaičius**

Šiais mokslo metais bendras Vilniaus rajono savivaldybės švietimo įstaigose ugdomų mokinių/vaikų skaičius didėjo, nors mokinių, ugdomų pagal bendrąją ugdymo programą, mažėjo, tačiau pirmokų skaičius palyginus su 2014-2015 mokslo metais padidėjo 3 proc. O taip pat daugėjo vaikų, ugdomų pagal ikimokyklinio ir priešmokyklinio ugdymo programas, ir palyginus su 2014-2015 mokslo metais padaugėjo 6 proc., o grupių skaičius - 4 proc. Įsteigtos 5 naujos ikimokyklinio ir 1 priešmokyklinio ugdymo grupės bendrojo ugdymo mokyklose (Valčiūnų ir Zujūnų vidurinėse mokyklose, Kyviškių ir Sudervės Mariano Zdziechovskio pagrindinėse mokyklose) bei dar 1 ikimokyklinio ugdymo grupė Avižienių lopšelio-darželio renovuotose patalpose. Kiekvienais metais nepatekusių vaikų į ikimokyklinio ugdymo įstaigas mažėja, nors Vilniaus rajone nuolat didėja gyventojų skaičius, ypač seniūnijose, esančiose arčiausiai Vilniaus miesto ribų. Šiose seniūnijose įsikuria naujai atvykstančios jaunos šeimos su mažamečiais vaikais ir todėl jose esančiose ikimokyklinio ugdymo įstaigų grupėse vietų nuolat trūksta. Tačiau iš 23 Vilniaus rajono savivaldybės seniūnijų 18-oje seniūnijų visi pageidaujantys lankyti ikimokyklinio ugdymo įstaigas vaikai į jas patenka be jokių eilių.

**Vilniaus rajono savivaldybės švietimo įstaigose ugdomų mokinių/vaikų skaičius**

**pagal ugdymo programas:**

**2014-2015 m. m. 2015-2016 m. m.**

* bendrojo ugdymo programa – 7 622 mokiniai 7 581 mokinys
* priešmokyklinio ugdymo programa – 589 vaikai, 55 gr. 709 vaikai, 56 gr.
* ikimokyklinio ugdymo programa – 2 098 vaikai, 98 gr. 2 156 vaikai, 104 gr.

**Iš viso: 10 309 10 446**

**Vilniaus rajono savivaldybės švietimo įstaigose ugdomų mokinių/vaikų skaičius pagal ugdymo**

**kalbas:**

|  |  |  |  |  |
| --- | --- | --- | --- | --- |
| ***Mokslo metai*** | ***Lietuvių*** | ***Lenkų*** | ***Rusų*** | ***Iš viso:*** |
| Mokinių skaičius | % | Mokinių skaičius | % | Mokinių skaičius | % |  |
| ***2014-2015*** | 4 385 | 42,54 | 5 579 | 54,12 | 345 | 3,35 | **10 309** |
| ***2015-2016*** | 4 373 | 41,86 | 5 700 | 54,57 | 373 | 3,57 | **10 446** |



**Iš jų pagal priešmokyklinio ugdymo programą:**

|  |  |  |
| --- | --- | --- |
| ***Ugdymo kalba*** | ***2014-2015m. m.*** | ***2015-2016m. m.*** |
| *Grupių skaičius* | *Vaikų skaičius* | *Grupių skaičius* | *Vaikų skaičius* |
| *Lietuvių* | 18 | 265 | 19 | 285 |
| *Lenkų* | 35 | 305 | 35 | 399 |
| *Rusų* | 2 | 19 | 2 | 25 |
| ***Iš viso:*** | **55** | **589** | **56** | **709** |

**Iš jų pagal ikimokyklinio ugdymo programą:**

|  |  |  |
| --- | --- | --- |
| ***Ugdymo kalba*** | ***2014-2015 m. m.*** | ***2015-2016m. m.*** |
| *Grupių skaičius* | *Vaikų skaičius* | *Grupių skaičius* | *Vaikų skaičius* |
| *Lietuvių* | 45 | 905 | 45 | 881 |
| *Lenkų* | 52 | 1 155 | 56 | 1220 |
| *Rusų* | 1 | 38 | 3 | 55 |
| ***Iš viso:*** | **98** | **2 098** | **104** | **2156** |

Nuo 2016 m. rugsėjo 1 d. įteisintas privalomas priešmokyklinis ugdymas, kuris pradedamas teikti vaikui, kai tais kalendoriniais metais jam sueina 6 metai. Vilniaus rajono savivaldybės švietimo įstaigose sudarytos sąlygos vykdyti priešmokyklinio ugdymo programą, atsižvelgiant į kiekvieno vaiko patirtį, galias, ugdymosi poreikius, užtikrinti optimalią vaiko raidą, padėti pasirengti mokytis pagal pradinio ugdymo programą.

Nuo šių metų rugsėjo 1 d. papildomai bus atidarytos 2 ikimokyklinio ir 3 priešmokyklinio ugdymo grupės (Juodšilių šv. Uršulės Leduchovskos, Maišiagalos Lietuvos didžiojo kunigaikščio Algirdo, Rudaminos Ferdinando Ruščico ir Rukainių gimnazijose bei Sužionių pagrindinėje mokykloje).

**I rajono švietimo prioritetas - Siekti geresnių mokinių mokymosi rezultatų**

Švietimo skyrius, įgyvendindamas pirmąjį ir svarbiausią rajono švietimo prioritetą - **siekti geresnių mokinių mokymosi rezultatų** – organizuoja olimpiadas, konkursus, festivalius, varžybas, mokinių ugdymo pasiekimų patikrinimą ir brandos egzaminus, rūpinasi mokinių pavėžėjimu, tikslingu socialinės paramos teikimu, mokytojų kvalifikacijos kėlimu, mokyklų ugdymo aplinkos gerinimu, kas taip pat gali turėti įtakos mokinių mokymosi rezultatus.

**Egzaminai**

Brandos egzaminai ir pagrindinio ugdymo pasiekimų patikrinimas – rodikliai, atspindintys minėto švietimo prioriteto įgyvendinimo rezultatus.

Švietimo skyrius, vykdydamas savo funkcijas, sudaro egzaminų vykdymo ir vertinimo centrus bei prižiūri sklandų egzaminų vykdymą.

Šiais metais brandos egzaminus laikė **696** (2014 m. – 744, 2015 m. - 725) mokiniai iš visų Vilniaus rajono savivaldybės teritorijoje esančių švietimo įstaigų, iš jų **554** Vilniaus rajono savivaldybės mokyklų dvyliktokai (2014 m. – 577, 2015 metais – 549).

Daugiausia savivaldybės mokyklų abiturientų laikė šiuos valstybinius brandos egzaminus (toliau - VBE):

lietuvių kalba ir literatūra – 301 (54,3 %),

matematika – 279 (50,0% ),

užsienio kalba (rusų) – 264 (47,6 %),

užsienio kalba (anglų) - 256 (46,0 %).

Palyginus su praėjusiais metais daugiau abiturientų pasirinko laikyti užsienio (anglų) kalbos VBE – 256 mokiniai (t.y. 46,0 %, 2015 m. – 40,6 %), matematikos VBE – 279 mokiniai (t.y. 50,0 %, 2015 m. – 34,2 %) bei lietuvių kalbos ir literatūros VBE – 301 (t.y. 54,3 %, 2015 m. - 52,3 %).

Vilniaus rajono savivaldybės mokyklų abiturientai 2016 metais 100 proc. išlaikė chemijos, geografijos, užsienio (rusų, vokiečių) kalbų VBE, o geriau negu visos Lietuvos abiturientai išlaikė užsienio (anglų) kalbos (t. y. 99,2 %), biologijos (t. y. 98,5 %), istorijos (t. y. 98,3 %), informacinių technologijų (t. y. 93,3 %), matematikos (t. y. 90,3 %) VBE, bet blogiau fizikos bei lietuvių kalbos ir literatūros VBE.

**Valstybinių brandos egzaminų lyginamoji analizė**

|  |  |  |  |
| --- | --- | --- | --- |
| **Dalykai** | **Vilniaus r. mokyklos** | **Savivaldybės mokyklos** | **Visa Lietuva** |
| Išlaikė | Neišlaikė | Neišlaikė % | Išlaikė | Neišlaikė | Neišlaikė % | Išlaikė | Neišlaikė | Neišlaikė % |
| **Užsienio kalba (anglų)** | 309 | 3 | *1%* | 254 | 2 | *0,8%* | 19877 | 420 | *2,1%* |
| **Užsienio kalba (rusų)** | 287 |   |  | 264 |   |  | 1537 | 10 | *0,6%* |
| **Užsienio kalba (vokiečių)** | 9 |   |  | 9 |   |  | 94 |   |  |
| **Istorija** | 201 | 3 | *1,5%* | 176 | 3 | *1,7%* | 9890 | 176 | *1,7%* |
| **Geografija** | 40 |   |  | 32 |   |  | 4230 | 64 | *1,5%* |
| **Matematika** | 296 | 31 | *9,5%* | 252 | 27 | *9,7%* | 15744 | 1877 | *10,7%* |
| **Fizika** | 31 | 2 | *6,1%* | 26 | 2 | *7,1%* | 2608 | 48 | *1,8%* |
| **Informacinės technologijos** | 33 | 5 | *13,2%* | 28 | 2 | *6,7%* | 2099 | 153 | *6,8%* |
| **Chemija** | 19 |   |  | 14 |   |  | 2015 | 30 | *1,5%* |
| **Biologija** | 79 | 1 | *1,2%* | 66 | 1 | *1,5%* | 6669 | 319 | *4,6%* |
| **Lietuvių kalba ir literatūra** | 300 | 61 | *16,9%* | 256 | 45 | *15%* | 17226 | 1963 | *10,2%* |

Geriausiai Vilniaus rajono savivaldybės mokyklų abiturientams sekėsi laikyti užsienio kalbos (rusų) VBE – net 31 abiturientas gavo maksimalius 100 balų įvertinimus (iš Avižienių gimnazijos - 2 mokiniai, Bezdonių Julijaus Slovackio – 1, Egliškių šv. Jono Bosko – 1, Juodšilių šv. Uršulės Leduchovskos – 1, Maišiagalos kun. Juzefo Obrembskio – 1, Marijampolio Meilės Lukšienės – 2, Mickūnų – 2, Nemenčinės Konstanto Parčevskio – 8, Nemėžio šv. Rapolo Kalinausko – 5, Rudaminos Ferdinando Ruščico – 3, Rudaminos ,,Ryto“ – 2, Rukainių gimnazijos - 1, Medininkų šv. Kazimiero vidurinės mokyklos – 2). Vienas abiturientas iš Nemenčinės Gedimino gimnazijos 100 balų įvertinimą gavo iš lietuvių kalbos ir literatūros VBE.

**100 balų valstybinių brandos egzaminų įvertinimai**

|  |  |  |  |
| --- | --- | --- | --- |
| ***Eil. Nr.*** | ***Švietimo įstaiga*** | ***Dalykas*** | ***Mokinių skaičius*** |
| 1 | Avižienių gimnazija | Užsienio kalba (rusų) | 2 |
| 2 | Bezdonių Julijaus Slovackio gimnazija | Užsienio kalba (rusų) | 1 |
| 3 | Egliškių šv. Jono Bosko gimnazija | Užsienio kalba (rusų) | 1 |
| 4 | Juodšilių šv. Uršulės Leduchovskos gimnazija | Užsienio kalba (rusų) | 1 |
| 5 | Maišiagalos kun. Juzefo Obrembskio gimnazija | Užsienio kalba (rusų) | 1 |
| 6 | Marijampolio Meilės Lukšienės gimnazija | Užsienio kalba (rusų) | 2 |
| 7 | Medininkų šv. Kazimiero vidurinė mokykla | Užsienio kalba (rusų) | 2 |
| 8 | Mickūnų gimnazija | Užsienio kalba (rusų) | 2 |
| 9 | Nemenčinės Gedimino gimnazija | Lietuvių kalba ir literatūra | 1 |
| 10 | Nemenčinės Konstanto Parčevskio gimnazija | Užsienio kalba (rusų) | 8 |
| 11 | Nemėžio šv. Rapolo Kalinausko gimnazija | Užsienio kalba (rusų) | 5 |
| 12 | Rudaminos Ferdinando Ruščico gimnazija | Užsienio kalba (rusų) | 3 |
| 13 | Rudaminos „Ryto“ gimnazija | Užsienio kalba (rusų) | 2 |
| 14 | Rukainių gimnazija | Užsienio kalba (rusų) | 1 |

O brandos atestatą su pagyrimu gavo Nemenčinės Gedimino gimnazijos mokinys.

Lietuvių kalbos ir literatūros mokyklinį brandos egzaminą Vilniaus rajono savivaldybės mokyklų mokiniai išlaikė geriau (t.y. 92,1%) nei respublikoje (t.y. 90,8 %). Per pakartotinę sesiją lietuvių kalbos ir literatūros mokyklinį brandos egzaminą laikė 62 mokiniai, bet iš jų 4 mokiniai neišlaikė.

Gimtųjų lenkų ir rusų kalbų mokyklinį brandos egzaminą laikė ir išlaikė 100 proc. savivaldybės mokyklų mokinių.

Nors šie rodikliai liudija apie gana aukštą savivaldybės mokyklų ugdymo kokybę, tačiau kitais mokslo metais savivaldybės mokyklos turėtų siekti dar geresnių mokymosi rezultatų, kad mažėtų mokinių, neišlaikiusių brandos egzaminų, skaičius.

 **Pagrindinio ugdymo pasiekimų patikrinime (toliau – PUPP)** dalyvavo **678** Vilniaus rajono savivaldybės mokyklų mokiniai. 2016 metais jie geriau negu visos Lietuvos dešimtokai išlaikė **matematikos** PUPP (vidurkis Lietuvoje - 5,76, o savivaldybėje – **5,92**), tačiau savivaldybės mokyklų lietuvių gimtosios ir lietuvių valstybinės, lenkų ir rusų gimtųjų kalbų PUPP rezultatai blogesni nei respublikoje.

Todėl 2016-2017 m. m. rajono savivaldybės švietimo įstaigose turėtų būti teikiamas prioritetas gimtųjų ir valstybinės kalbų ugdymo kokybei gerinti.

Aukščiausi **matematikos** PUPP rezultatai rajone yra Kalvelių Stanislavo Moniuškos gimnazijoje (vidurkis - 8,0), Dūkštų (8,0) ir Pakenės Česlovo Milošo (8,0) pagrindinėse mokyklose bei Visalaukės mokykloje – daugiafunkciame centre (8,0).

**Lietuvių valstybinės kalbos** PUPP rezultatai geresni nei respublikoje **(6,7)** yra Maišiagalos kun. Juzefo Obrembskio (8,0), Avižienių (7,88), Bezdonių Julijaus Slovackio (7,5), Kalvelių Stanislavo Moniuškos (7,3), Nemenčinės Konstanto Parčevskio (7,02), Rukainių (6,8) gimnazijose, Pakenės Česlovo Milošo (7,83), Dūkštų (7,57), Sudervės Mariano Zdziechovskio (7,43), Riešės šv. Faustinos Kovalskos (7,4), Kyviškių (7,0) pagrindinėse mokyklose ir Visalaukės mokykloje – daugiafunkciame centre (7,2).

**Lietuvių gimtosios kalbos** PUPP rezultatai geresni nei respublikoje **(6,54)** yra tik Nemėžio šv. Rapolo Kalinausko (6,86), Pagirių (6,61) ir Maišiagalos Lietuvos didžiojo kunigaikščio Algirdo (6,55) gimnazijose.

**Lenkų gimtosios kalbos** PUPP rezultatai aukštesni nei respublikoje **(7,32)** yra Kalvelių Stanislavo Moniuškos (9,3), Bezdonių Julijaus Slovackio (8,33), Avižienių (8,13), Maišiagalos kun. Juzefo Obrembskio (8,13), Nemenčinės Konstanto Parčevskio (8,0) gimnazijose, Dūkštų (8,0), Sudervės Mariano Zdziechovskio (8,0), Eitminiškių (7,63), Čekoniškių (7,6) pagrindinėse mokyklose ir Visalaukės (8,0) bei Mostiškių (7,4) mokyklose – daugiafunkciuose centruose.

**Rusų gimtosios kalbos** PUPP rezultatai geresni nei respublikoje **(7,37)** yra tik Rudaminos Ferdinando Ruščico gimnazijoje (7,56).

Vilniaus rajono savivaldybės pagrindinių mokyklų PUPP rezultatų vidurkis, išskyrus lietuvių ir lenkų gimtųjų kalbų, geresnis nei gimnazijų ir aukštesnis nei respublikos, o blogiausi rajone vidurinių mokyklų PUPP rezultatai.

**Pasiekimai**

 Siekiant išryškinti talentingiausius rajono mokinius ir padėti atskleisti jų gabumus, 2016 m. I pusmetį Švietimo skyrius organizavo 73 rajonines olimpiadas, konkursus, festivalius, varžybas, kuriose dalyvavo 5686 rajono mokiniai bei buvo užtikrintas gabiausių mokinių dalyvavimas tarptautinėse ir respublikinėse olimpiadose, konkursuose, varžybose.

**Tarptautinių, respublikinių, rajoninių olimpiadų, konkursų, varžybų, festivalių dalyviai**

|  |  |  |
| --- | --- | --- |
| Eil. Nr. | Dalykas | Dalyvių skaičius |
| 1 | Tarptautinė muzikos olimpiada | 1 |
| 2 | Respublikinė muzikos olimpiada | 1 |
| 3 | Respublikinė lenkų kalbos olimpiada | 10 |
| 4 | Respublikinė lenkų kalbos mini olimpiada (8 kl.) | 15 |
| 5 | Respublikinė lietuvių kalbos tautinių mažumų mokyklų mokinių olimpiada | 7 |
| 6 | Respublikinė lietuvių kalbos ir literatūros olimpiada Lietuvos ir užsienio lietuviškų mokyklų mokiniams | 2 |
| 7 | Respublikinė anglų kalbos olimpiada | 2 |
| 8 | Respublikinė rusų (užsienio) kalbos olimpiada | 2 |
| 9 | Respublikinė biologijos olimpiada | 2 |
| 10 | Respublikinė dailės olimpiada | 1 |
| 11 | Respublikinė geografijos olimpiada | 1 |
| 12 | Respublikinė istorijos olimpiada | 1 |
| 13 | Respublikinė matematikos olimpiada | 1 |
| 14 | Respublikinė informatikos olimpiada (I dalis) | 3 |
| 15 | Respublikinė technologijų olimpiada | 1 |
| 16 | Rajoninė lenkų kalbos olimpiada | 17 |
| 17 | Rajoninė lenkų kalbos mini olimpiada (8-10 kl.) | 37 |
| 18 | Rajoninė lietuvių kalbos tautinių mažumų mokyklų mokinių olimpiada | 25 |
| 19 | Rajoninė lietuvių kalbos ir literatūros olimpiada Lietuvos ir užsienio lietuviškų mokyklų mokiniams  | 27 |
| 20 | Rajoninė rusų (užsienio) kalbos olimpiada | 26 |
| 21 | Rajoninė anglų kalbos olimpiada | 23 |
| 22 | Rajoninė geografijos olimpiada | 34 |
| 23 | Rajoninė istorijos olimpiada | 36 |
| 24 | Rajoninė biologijos olimpiada | 62 |
| 25 | Rajoninė chemijos olimpiada | 38 |
| 26 | Rajoninė fizikos olimpiada | 45 |
| 27 | Rajoninė matematikos olimpiada (9-12 kl.) | 100 |
| 28 | Rajoninė informatikos olimpiada | 21 |
| 29 | Rajoninė dailės olimpiada | 28 |
| 30 | Rajoninė muzikos olimpiada | 12 |
| 31 | Rajoninė technologijų olimpiada | 30 |
| 32 | Mažoji matematikos olimpiada (5-8 kl.) | 229 |
| 33 | Mažoji anglų kalbos olimpiada (7-8 kl.) | 18 |
| 34 | Tarptautinis matematikos konkursas „Kengūra‘2016“ | 1183 |
| 35 | Respublikinis anglų kalbos konkursas (9-10 kl.) | 1 |
| 36 | Respublikinis meninio skaitymo konkursas | 1 |
| 37 | Respublikinis epistolinio rašinio konkursas | 1 |
| 38 | Respublikinis jaunųjų filologų konkursas | 2 |
| 39 | Respublikinis Lietuvos mokinių dainuojamosios poezijos konkursas  | 3 |
| 40 | Respublikinis Lietuvos vaikų ir mokinių televizijos konkursas „Dainų dainelė“ | 34 |
| 41 | Zoninis Lietuvos vaikų ir mokinių televizijos konkursas „Dainų dainelė“ | 35 |
| 42 | Rajoninis Lietuvos vaikų ir mokinių televizijos konkursas „Dainų dainelė“ (solistai ir vokaliniai ansambliai) | 48 |
| 43 | Rajoninis Lietuvos mokinių dainuojamosios poezijos konkursas | 17 |
| 44 | Rajoninis meninio skaitymo konkursas | 86 |
| 45 | Rajoninis rusų (gimtosios) kalbos meninio skaitymo konkursas (5-12 kl.) | 38 |
| 46 | Rajoninis jaunųjų filologų konkursas | 4 |
| 47 | Rajoninis epistolinio rašinio konkursas | 11 |
| 48 | Rajoninis anglų kalbos konkursas (9-10 kl.) | 42 |
| 49 | Rajoninis lenkų kalbos rašybos konkursas ,,Raštingiausias mokinys“ (5-7 kl.) | 41 |
| 50 | Rajoninis ikimokyklinio ugdymo įstaigų mažųjų skaitovų konkursas  | 85 |
| 51 | Rajoninis religinės poezijos konkursas ,,Stiprus tas, kuris pasitiki Dievo gailestingumu“ | 47 |
| 52 | Istorinio vaizdo klipo konkursas ,,Aš myliu Lietuvą“ | 200  |
| 53 | Jaunųjų geografų konkursas (6 kl.) | 27 |
| 54 | Anglų kalbos konkursas ,,The Best at Spelling“ (6-9 kl.) | 32 |
| 55 | Anglų kalbos debatai ,,Let‘s Talk“ (9-11 kl.) | 20 |
| 56 | Anglų kalbos viktorina ,,Seasons“ (7-9 kl.) | 28 |
| 57 | Sportinės (krepšinio, futbolo, stalo teniso, šachmatų, šaškių, slidinėjimo, šaudymo, smiginio, virvės traukimo, lengvosios atletikos, kvadrato, ,,Drąsūs, stiprūs, vikrūs“ ir kitos) 35 varžybos | 2180 |
| 58 | Regioninės pradinių klasių mokinių saugaus eismo varžybos ,,Šviesoforas“ | 8 |
| 59 | Rajoninės pradinių klasių mokinių saugaus eismo varžybos ,,Šviesoforas“ | 44 |
| 60 | XX Respublikinis mokyklinių teatrų festivalis | 65 |
| 61 | Rajoninis mokyklinių teatrų festivalis „Mim‘2016“ (lenkų k.) | 115 |
| 62 | Šokių festivalis  | 500 |
| 63 | Ikimokyklinio ugdymo įstaigų konkursas ,,Mažųjų talentų šou“ | 65 |

Taip pat Vilniaus rajono mokiniai sėkmingai dalyvavo įvairių mokomųjų dalykų regioninėse, respublikinėse ir tarptautinėse olimpiadose bei konkursuose.

**2016 m. regioninių, respublikinių bei tarptautinių olimpiadų ir konkursų rezultatai**

|  |  |  |
| --- | --- | --- |
| ***Dalykas/konkursas*** | ***Vieta*** | ***Laimėtojai*** |
| ***Tarptautinė muzikos olimpiada*** | ***II vieta*** | Nemenčinės Konstanto Parčevskio gimnazija – Julijan Germanovič, II G klasė |
| ***Respublikinė muzikos olimpiada*** | ***II vieta*** | Nemenčinės Konstanto Parčevskio gimnazija – Julijan Germanovič, II G klasė |
| ***Respublikinė rusų (užsienio) kalbos olimpiada*** | ***II vieta*** | Nemenčinės Konstanto Parčevskio gimnazija – Julijan Germanovič, II G klasė |
| ***Respublikinė dailės olimpiada*** | ***II vieta*** | Kyviškių pagrindinė mokykla - Ivona Gilevska, 8 klasė  |
| ***Respublikinė lenkų kalbos mini olimpiada (8 kl.)*** | ***II vieta*** | Pagirių gimnazija – Agata Parvicka, 8 kl. |
| ***III vieta*** | Dūkštų pagrindinė mokykla - Justyna Pilecka, 8 kl.Medininkų šv. Kazimiero vidurinė mokykla– Milena Jermakovič, 8 kl. |
| ***Respublikinė lenkų kalbos olimpiada*** | ***III vieta*** | Nemėžio šv. Rapolo Kalinausko gimnazija– Agnieška Sobieska, IV G klasė |
| ***Respublikinė rusų (užsienio) kalbos olimpiada*** | ***III vieta*** | Nemėžio šv. Rapolo Kalinausko gimnazija– Karolina Veikšnia, III G klasė |
| ***Respublikinė lietuvių kalbos tautinių mažumų mokyklų mokinių olimpiada*** | ***III vieta*** | Mickūnų gimnazija – Konstanty Keda, II G klasė |
| ***Respublikinė biologijos olimpiada*** | ***III vieta*** | Mickūnų gimnazija – Konstanty Keda, II G klasė |
| ***Respublikinė geografijos olimpiada*** | ***III vieta*** | Nemenčinės Konstanto Parčevskio gimnazija – Julijan Germanovič, II G klasė |
| ***Respublikinis mokinių gebėjimų konkursas „Lietuvos gamtininkas“******(5-8 kl.)*** | ***I vieta******III vieta*** | Nemenčinės Konstanto Parčevskio gimnazija - Ernestas Gulbickis, 8 klasėMarijampolio Meilės Lukšienės gimnazija - Guoda Taučiutė, 8 klasė |
| ***Respublikinis meninio skaitymo konkursas*** | ***III vieta*** | Pagirių gimnazija - Antanas Gražulis, 7 klasė  |
| ***Respublikinis Lietuvos mokinių dainuojamosios poezijos konkursas*** | ***III vieta*** | Nemenčinės Gedimino gimnazija -Emilija Tribocka, IV G klasė;Artūras Šišakovas, IV G klasė;Aleksandras Voroncovas, II G klasė |
| ***Respublikinė anglų kalbos olimpiada*** | Lietuvos Respublikos švietimo ir mokslo ministro pagyrimo raštas | Nemenčinės Konstanto Parčevskio gimnazija – Elžbieta Vysocka, III G klasė |
| ***Respublikinė rusų (užsienio) kalbos olimpiada*** | Lietuvos Respublikos švietimo ir mokslo ministro pagyrimo raštas už meninį skaitymą | Nemenčinės Konstanto Parčevskio gimnazija – Julijan Germanovič, II G klasė |
| ***Tarptautinis matematikos konkursas „Kengūra‘2016“*** | **Pateko į 50-tuką geriausių Lietuvoje** | Nemenčinės Gedimino gimnazija – Vytenė Dyšaitė, 1 klasė Nykštuko grupė |
| Egliškių šv. Jono Bosko gimnazija – Oskar Vitušinskij, 2 klasėNykštuko grupė |
| Maišiagalos Lietuvos didžiojo kunigaikščio Algirdo gimnazija – Petras Šniūrevičius, 3 klasėMažylio grupė |
| Bezdonių Julijaus Slovackio gimnazija – Robert Kovalevski, 8 klasė, Kadeto grupė |
| Bezdonių Julijaus Slovackio gimnazija – Valdas Kondratovič, 12 klasė, Senjoro grupė |
| ***Lietuvos vaikų ir mokinių televizijos konkursas „Dainų dainelė“*** | ***B (7-10 metų)*** | **Zoninio etapo laimėtojai** | Pagirių muzikos mokykla – vokalinis ansamblis „Muzikos garsai“ |
| ***C (11-14 metų)*** | Nemenčinės muzikos mokykla – Viktorija Šareiko |
| ***C*** | Pagirių muzikos mokykla - Estela Marcinkevičiūtė  |
| ***C*** | Rudaminos meno mokykla - Vokalinis ansamblis „Geniukai“  |
| ***C*** | Nemenčinės muzikos mokykla - Merginų vokalinis ansamblis  |
| ***C*** | Nemenčinės muzikos mokykla – Agata Razgūnaitė |
| ***D (15-19 metų)*** | Nemenčinės muzikos mokykla - Julijan Germanovič  |
| ***D*** | Nemėžio šv. Rapolo Kalinausko gimnazija – Elena Galin |
| ***D*** | Pagirių muzikos mokykla – Maiklas Jurgo |

Visi respublikinių ir tarptautinių olimpiadų bei konkursų laimėtojai apdovanoti mero padėkos raštais, o respublikinio etapo I-III vietų bei rajoninio etapo pirmųjų ir antrųjų vietų laimėtojai – vyresniųjų klasių mokiniai - apdovanoti kelione į Pasaulio jaunimo dienas Krokuvoje.

2016 m. I pusmetį Vilniaus rajono savivaldybės sporto mokyklosauklėtiniai dalyvavo įvairiose **tarptautinėse varžybose**, kurios vyko Latvijoje bei Lenkijoje ir iš viso iškovojo **17 aukso, 14 sidabro ir 12 bronzos** medalių. Lietuvos Respublikos čempionatuose, pirmenybėse ir **respublikinėse varžybose** sporto mokyklos auklėtiniai iškovojo **29 aukso, 14 sidabro ir 13 bronzos** medalių. Dvidešimt sporto mokyklos auklėtinių yra pakviesti į Lietuvos suaugusiųjų, jaunimo ar jaunių biatlono, slidinėjimo, lengvosios atletikos, šaudymo ir žolės riedulio rinktines.

Vilniaus rajono muzikos ir meno mokyklų solistai, pianistai, kanklininkai, fleitistai, ansambliai, chorai, akordeonų orkestras, styginių ir pučiamųjų instrumentų ansambliai dalyvavo tarptautiniuose, respublikiniuose, regioniniuose konkursuose, festivaliuose, kuriuose Nemenčinės muzikos mokyklos mokiniai pelnė **12 laureatų** bei **18 diplomantų** vardų, Pagirių muzikos mokyklos mokiniai pelnė **2 laureatų** ir **8 diplomantų** vardus, Rudaminos meno mokyklos ugdytiniai - **7 laureatų** ir **12 diplomantų** vardų.

2016 m. liepos mėn. Vilniuje vyko 8-oji Lietuvos moksleivių dainų šventė „Tu mums viena“. Dainų šventė yra išskirtinis Lietuvos kultūros reiškinys, kurį 2003 m. UNESCO pripažino pasaulio žodinio ir nematerialaus kultūros paveldo vertybe. Tai daugiausia dalyvių pritraukiantis šalies kultūrinis ir edukacinis renginys, kuriam ruošiamasi keletą metų. Šių metų dainų šventėje Vilniaus rajoną atstovavo 152 jaunieji atlikėjai. Tai Nemenčinės muzikos mokyklos jaunių choras, Nemenčinės Gedimino gimnazijos choras „Lyra“, Pagirių muzikos mokyklos jungtinis jaunių choras „Bijūnėlis“ ir jaunučių choras „Giriukas“, Rudaminos meno mokyklos jaunių ir jaunučių chorai, akordeonistų orkestras, Rudaminos „Ryto“ gimnazijos mišrus choras „Balsų mozaika“ bei jaunučių choras „MES“. Choristai dalyvavo „Dainų dienoje“, ansamblių vakare „Koks gražus tavo veidas, gimtine“, o akordeonistai – orkestrų koncerte „Akordeonų šėlsmas“.

**Įstojimas**

Pagal savivaldybės švietimo įstaigų pateiktus duomenis 2016 m. į universitetus ir kolegijas įstojo **311** Vilniaus rajono švietimo įstaigų abiturientų, tai yra 57 **% (**2015 m. - 61 %; 2014 m. - 61 %; 2013 m. - 58 %).

Į universitetus šiemet įstojo **33 %** abiturientų (2015 m. - 33 %; 2014 m. - 33 %; 2013 m. -31 %). Į kolegijas įstojo **24 %** abiturientų (2015 m. - 28 %; 2014 m. - 28 %; 2013 m. - 27 %).

Populiariausios įstaigos, kuriose Vilniaus rajono abiturientai šiais metais pasirinko studijuoti, yra - Vilniaus Gedimino technikos universitetas, Vilniaus universitetas, Vilniaus kolegija, Vilniaus technologijų ir dizaino kolegija, Lietuvos sporto universitetas, Lietuvos sveikatos mokslų universitetas, Kauno technologijų universitetas, Lietuvos edukologijos universitetas, Mykolo Romerio universitetas bei Balstogės universiteto Vilniaus filialas.

Duomenys rodo, kad populiariausios studijų sritys išlieka inžinerinės studijos. Dauguma abiturientų studijuos šias specialybes: finansų inžinerija, transporto inžinerija, informacinių sistemų inžinerija, statybų inžinerija, bioinžinerija, mechanikos inžinerija, elektronikos inžinerija, biomechanika, kūrybinės industrijos, pramogų industrijos, renginių inžinerija, verslo logistika, pastatų energetika, multimedija ir kompiuterinis dizainas.

Paklausios tokios studijų specialybės kaip medicina, visuomenės sveikata, biomedicina, veterinarija, fizinis aktyvumas ir visuomenės sveikata, slauga.

Populiariausios humanitarinių ir socialinių mokslų studijų programos šiemet yra – filologija (anglų, lietuvių, rusų, lenkų, švedų kalbos, arabistika, japonologija), politikos mokslai, viešieji ryšiai, ekonomika, teisė, vaikystės pedagogika, pradinio ugdymo pedagogika.

Taip pat paklausiomis specialybėmis išlieka: bankininkystė, telekomunikacijos, verslo vadyba, informatika, transporto logistika, tarptautinė prekyba.

Rečiau pasirenkamos tokios specialybės kaip: genetika, archeologija, avionika, europeistika, tarptautinė ir tarpkultūrinė komunikacijos.

 2016 m. geriausiai į **aukštąsias mokyklas** įstojo šių švietimo įstaigų abiturientai:

Rudaminos ,,Ryto“ gimnazija (85 %),

Nemenčinės Gedimino gimnazija (71 %),

Nemenčinės Konstanto Parčevskio gimnazija (70 %),

Rudaminos Ferdinando Ruščico gimnazija (67 %),

Nemėžio šv. Rapolo Kalinausko gimnazija (67 %),

Valčiūnų vidurinė mokykla (67 %),

Kalvelių ,,Aušros“ gimnazija (63 %),

Buivydžių gimnazija (56 %),

Pagirių gimnazija (55 %).



Daugiausia abiturientų, įstojusių į **universitetus**:

Rudaminos ,,Ryto“ gimnazija (56 %),

Nemenčinės Konstanto Parčevskio gimnazija (51 %),

Nemenčinės Gedimino gimnazija (45 %),

Pagirių gimnazija (41 %).

Į **kolegijas** daugiausiaiįstojo šių švietimo įstaigų abiturientų:

Valčiūnų vidurinė mokykla (45 %),

Kalvelių ,,Aušros“ gimnazija (44 %),

Rudaminos Ferdinando Ruščico gimnazija (35 %),

Maišiagalos kun. Juzefo Obrembskio gimnazija (33 %).

Į universitetus ir kolegijas 2016 m. įstojo **57 %** rajono gimnazijose besimokusių abiturientų ir **42 %** vidurinių mokyklų abiturientų. Praeitais metais (2015 m.) į universitetus ir aukštąsias mokyklas įstojo **61 %** rajono savivaldybės gimnazijose ir **50 %** vidurinėse mokyklose besimokusių abiturientų.

2016 m. **12** Vilniaus rajono abiturientų įstojo į aukštąsias mokyklas užsienyje, kas sudaro 2 **%** (2 - Didžiojoje Britanijoje, 10 - Lenkijoje).

Abiturientų, įstojusių į profesines mokyklas ir profesinio mokymo rengimo centrus, skaičius šiemet sudarė 19 **%,** išlieka panašus kaip ir ankstesniais metais: 2015 m. į profesines mokyklas įstojo 20 **%,** 2014 m. - **19 %,** 2013 m. - 2**1 %** abiturientų.

Šiais metais populiariausios profesijos, kurias dažniausiai rinkosi merginos, yra: konditerės, siuvėjos, masažuotojos, virėjos, kirpėjos, kosmetologės, auklės, manikiūrininkės, kasininkės profesijos.

Vaikinai rinkosi mašinų operatoriaus, elektriko, mechaniko, traukinio mašinisto, suvirintojo, statybininko, apdailininko profesijas.

Abiturientų, kurie po mokyklos baigimo niekur neįstojo, nes pasirinko darbinę veiklą arba išvažiavo į užsienį, skaičius išlieka panašus kasmet. 2016 m. metais tokių abiturientų Vilniaus rajone buvo **123**, kas sudarė  **19 %** visų abiturientų (2015 m. – 19 %, 2014 m. - 20 %, 2013 m. - 21 %).

**Mokinių pavėžėjimas**

Gerai organizuotas mokinių, gyvenančių toliau nei 3 km nuo mokyklos, pavėžėjimas į mokyklas taip pat prisideda prie mokinių geresnių mokymosi rezultatų siekimo. Vilniaus rajono savivaldybės švietimo įstaigos mokinių pavėžėjimui šiuo metu jau turi iš viso 26 mokyklinius autobusus, iš jų: 13 geltonųjų ir 13 kitų mokyklinių autobusų, 6 iš jų įsigyti savivaldybės lėšomis.

Savivaldybės lėšomis šiais metais numatoma įsigyti dar 7 mokyklinius autobusus.

2016 m. Lenkijos Respublikos užsienio reikalų ministerijos lėšomis 4 mokyklinius autobusus įsigijo Kalvelių Stanislavo Moniuškos ir Paberžės šv. Stanislavo Kostkos gimnazijos bei Medininkų šv. Kazimiero vidurinė ir Kyviškių pagrindinė mokyklos.

Be to, šiemet Lietuvos Respublikos švietimo ir mokslo ministerija skyrė dar vieną geltonąjį autobusiuką Nemenčinės Konstanto Parčevskio gimnazijai.

Iš viso mokyklinius autobusus jau turi **70 proc.** gimnazijų, vidurinių ir pagrindinių mokyklų, o tai sudaro geresnes galimybes mokiniams ne tik važiuoti į mokyklas, bet ir vykti dalyvauti įvairiose olimpiadose, konkursuose, festivaliuose, varžybose bei kituose renginiuose, kurie ypač skatina mokinių geresnių mokymosi rezultatų siekimą.

2016 metų I pusmetį rajone buvo pavežamas 3931 mokinys ir 35 neįgalieji vaikai maršrutiniais ir specialiaisiais reisais, privačiu (tėvų, globėjų) transportu bei mokykliniais autobusiukais, kurių pavėžėjimui iš savivaldybės mokyklų panaudota 134,8 tūkst. eurų, o iš kitų Vilniaus rajono mokyklų – 76,3 tūkst. eurų.

**Socialinė parama mokiniams**

Tikslinga socialinė parama mokiniams iš socialiai remtinų šeimų irgi padeda užtikrinti šių mokinių geresnį mokyklos lankomumą bei kartu geresnius mokymosi rezultatus. Švietimo skyrius, vadovaudamasis Vilniaus rajono savivaldybės tarybos 2014-08-29 sprendimu Nr. T3-301 patvirtintu Socialinės paramos mokiniams organizavimo ir teikimo tvarkos aprašu, koordinuoja mokinių nemokamą maitinimą, kontroliuoja, kaip rajono savivaldybės švietimo įstaigos laikosi minėto tvarkos aprašo.

Vilniaus rajono savivaldybės švietimo įstaigose kasmet mažėja vaikų, gaunančių socialinę paramą, skaičius. Jeigu 2013-2014 m. m. socialinė parama skirta 3819 vaikų, 2014-2015 m. m. – 3282 vaikams, tai 2015-2016 m. m. – 2935 vaikams. Mažėjimo tendencija gali būti susijusi su minimalios algos augimu, nedarbo lygio mažėjimu.



**II rajono švietimo prioritetas - Stiprinti ugdymo individualizavimą,**

**laiku suteikti mokiniui mokymosi pagalbą**

Įgyvendinant antrąjį rajono švietimo prioritetą - **stiprinti ugdymo individualizavimą, laiku suteikti mokiniui mokymosi pagalbą –** Švietimo skyrius koordinuoja logopedų, specialiųjų, socialinių pedagogų ir psichologų veiklą, savivaldybėje veikia Pedagoginė psichologinė tarnyba, steigiami nauji logopedų, psichologų, socialinių, specialiųjų pedagogų bei mokytojų padėjėjų etatai ugdymosi pagalbai teikti specialiųjų ugdymosi poreikių mokiniams. Be to, savivaldybėje dirba Vaiko gerovės komisija, kurios pagrindinis uždavinys - padėti vaikui ugdytis teigiamus gyvenimo įgūdžius, sudaryti palankias ugdymo(si) sąlygas atsižvelgiant į vaiko individualias savybes. Taip pat Švietimo skyrius skatina mokyklas dalyvauti prevencinėje ir projektinėje veikloje, koordinuoja vaikų vasaros poilsio organizavimą, pilietinį ir etninį ugdymą, jaunimo reikalus.

**Specialiųjų ugdymosi poreikių mokinių ugdymas**

2016 m. I pusmetį Vilniaus rajono savivaldybės švietimo įstaigose ugdėsi **375** mokiniai, turintys specialiųjų ugdymosi poreikių, iš kurių: 12 mokinių, turinčių labai didelių poreikių, 117 - didelių poreikių, 232 - vidutinių poreikių ir tik 14 - nedidelių poreikių. Iš viso 4,6 proc. Vilniaus rajono savivaldybės švietimo įstaigų mokinių sudaro specialiųjų ugdymosi poreikių mokiniai. Savivaldybės švietimo įstaigose dirba **56** pagalbos mokiniui specialistai, beveik visose mokyklose jau įsteigti mokytojų padėjėjų etatai, mokiniams teikiama visapusiška ugdymosi pagalba. Specialiųjų ugdymosi poreikių mokinių skaičius, tenkantis vienam švietimo pagalbos specialistui, yra 6,7.

**Vaiko gerovės komisija**

2016 m. I pusmetį įvyko 10 Vaiko gerovės komisijos posėdžių, kurių metu svarstyti 25 klausimai dėl vaiko minimalios ir vidutinės priežiūros priemonių skyrimo, pratęsimo, pakeitimo ar panaikinimo. Tarpusavyje suderintos minimalios priežiūros priemonės taikytos 11 rajono vaikų, 2 vaikams skirta vidutinės priežiūros priemonė, 1 vaikui pratęstas vidutinės priežiūros vykdymo terminas ir pakeistas vidutinės priežiūros priemonę vykdantis asmuo. Bendradarbiaujant su socialiniais partneriais, vaikams skiriama visapusiška, tikslinga pagalba, padedanti formuoti tinkamą vaikų elgesį ir sudaryti palankias ugdymo(si) sąlygas.

Vaiko minimalios ir vidutinės priežiūros priemonių skyrimas 2016 m. I pusmetį

|  |  |  |
| --- | --- | --- |
| *Eil. Nr.* | *Priemonės* | *Vaikams skirta/pratęsta kartų* |
| 1. | Įpareigojimas lankytis pas specialistą | 9 |
| 2. | Įpareigojimas mokytis pagal pradinio, pagrindinio, vidurinio ar profesinio mokymo programas | 9 |
| 3. | Įpareigojimas tęsti mokymąsi kitoje mokykloje | - |
| 4. | Įpareigojimas dalyvauti socialinio ugdymo, reabilitacijos, integracijos, prevencijos, edukacinėse ir kitose programose | 4 |
| 5. | Įpareigojimas lankyti vaikų dienos centrą | - |
| 6. | Vidutinė priežiūros priemonė | 3 |

2016 m. I pusmetį vaikų, kuriems skirta minimali ar vidutinė priežiūros priemonė, skaičius, palyginus su 2015 metų I pusmečiu, išlieka panašus.

**Prevencija**

Vilniaus rajono švietimo įstaigose vykdomos ankstyvosios prevencijos, socialinių įgūdžių ugdymo bei mokyklos nelankymo, alkoholio, tabako ir kitų psichiką veikiančių medžiagų vartojimo prevencinės programos. Taip pat dauguma švietimo įstaigų dalyvauja tokiose tęstinėse ankstyvosiose smurto ir patyčių prevencijos programose, kaip „Zipio draugai“, „Obuolio draugai“ bei „Įveikime kartu“. 2015-2016 m. m. Pagirių gimnazijoje ir Sudervės M. Zdziechovskio pagrindinėje mokykloje pradėta įgyvendinti viena žinomiausių patyčių prevencijos programų „Olweus“. Kaip ir kiekvienais metais Vilniaus rajono savivaldybės ugdymo įstaigos kovo pabaigoje prisidėjo prie „Vaikų linijos“ inicijuotos ,,Veiksmo savaitės BE PATYČIŲ“. Veiksmo savaitės metu buvo rengiami seminarai, užsiėmimai ir renginiai, orientuoti į patyčių prevenciją, dalintasi gerumo ir patyčių mažinimo idėjomis, skatintas draugiškumas, tolerancija bei pagarba vienas kitam. Tačiau prevencinėse programose ir projektuose mokykloms vertėtų dalyvauti dar aktyviau, nes pagal įsivertinimo duomenis klasių mikroklimatas yra viena iš tobulintinų mokyklose sričių.

**Projektinė veikla**

Kadangi 2015-2016 m. m. Švietimo ir mokslo ministerijos buvo paskelbti Mokyklos bendruomenės metais, 6 savivaldybės švietimo įstaigos (Kalvelių „Aušros“, Maišiagalos Lietuvos didžiojo kunigaikščio Algirdo, Marijampolio Meilės Lukšienės, Pagirių gimnazijos, Riešės šv. Faustinos Kovalskos pagrindinė mokykla ir Nemėžio vaikų lopšelis-darželis) dalyvavo ministerijos inicijuotame Mokyklos bendruomenės metų konkurse, skatinančiame mokinių, mokytojų ir tėvų bendradarbiavimą. **Kalvelių „Aušros“ gimnazijos** projektas „Tradicijų pynė“ respublikoje laimėjo **II** vietą.

 Be to, Vilniaus rajono savivaldybės švietimo įstaigos aktyviai dalyvauja tarptautiniuose mokyklų partnerysčių projektuose ,,Comenius“, ,,eTwinning“ bei ,,Nordplus“.

 Vilniaus rajono savivaldybės sporto mokykla dalyvauja vietos projekte „Aktyvaus laisvalaikio leidimo formų, susijusių su sveikatingumu, užsiėmimų organizavimas Mostiškių kaime“, finansuojamame iš Europos Sąjungos ir Lietuvos Respublikos lėšų.

**Vaikų vasaros poilsio organizavimas**

Vilniaus rajono savivaldybės administracija kasmet finansuoja vaikų ir jaunimo socializacijos programas per viešai skelbiamą Vaikų ir jaunimo socializacijos programų rėmimo konkursą. 2016 metais vaikų ir jaunimo socializacijai vasaros atostogų metu gauta 41 paraiška iš 34 bendrojo ugdymo įstaigų, 2 neformaliojo švietimo įstaigų bei 5 visuomeninių organizacijų. Dieninėse, išvažiuojamosiose, sporto bei meno stovyklose šiais metais iš viso dalyvavo beveik 1300 Vilniaus rajono savivaldybės vaikų ir jaunuolių. Šių programų finansavimui skirta 17 687,56 eurų.

Lenkijos Respublikos fondo ,,Pagalba lenkams Rytuose“ („Pomoc Polakom na Wschodzie“) kvietimu 94 Vilniaus rajono švietimo įstaigų lenkų ugdomąja kalba mokiniai vasaros atostogų metu turėjo galimybę poilsiauti Zakopanėje (Zakopane) ir Kretovinuose (Kretowiny) Lenkijoje.

Vilniaus rajono savivaldybės administracija iš dalies finansavo ir rajono savivaldybės mokyklų išvykas į tarptautines varžybas bei stovyklas.

**Pilietinis ir etninis ugdymas**

Siekiant stiprinti mokinių **pilietinį** ugdymą rajono švietimo įstaigose vyko Lietuvos valstybinių švenčių minėjimo mokykliniai bei rajoniniai renginiai, buvo organizuojamos parodos, konkursai bei pilietinės akcijos.

Prie pilietinio ugdymo stiprinimo prisidėjo Vilniaus rajono savivaldybės švietimo įstaigose sausio 13-ąją vykę renginiai, skirti Laisvės gynėjų dienai paminėti.

Vilniaus rajono savivaldybės mokyklų istorijos mokytojų metodinis būrelis, ruošdamasis Vasario 16-osios Lietuvos nepriklausomybės akto paskelbimo 100-osioms metinėms, organizavo istorinį vaizdo klipo konkursą „Aš myliu Lietuvą“. Konkurse dalyvavo 22 rajono mokyklos, nugalėtojais tapo Sudervės Mariano Zdziechovskio pagrindinės mokyklos mokiniai.

Rukainių gimnazija organizavo rajoninį Lietuvos valstybės atkūrimo dienos minėjimą. Gimnazijos svečiai pamatė Vasario 16-osios Akto pasirašymo inscenizaciją ir gimnazijos mokytojų parengtą meninę programą, kurią atliko gimnazijos mokiniai.

O Zujūnų vidurinėje mokykloje vyko rajoninis renginys, skirtas Lietuvos Nepriklausomybės atkūrimo dienai paminėti. Mokyklos mokytojai ir mokiniai organizavo įspūdingą šventę, kurioje dalyvavo visa mokyklos bendruomenė.

 Stiprinant mokinių **tautines** vertybes ir tradicijų puoselėjimą Vilniaus rajono savivaldybės švietimo įstaigose lenkų ugdomąja kalba vyko įvairūs renginiai, skirti Lenkijos Nepriklausomybės dienai, kurios metu tradiciškai kiekviena mokykla delegavo savo atstovus į iškilmingą ceremoniją Rasų kapinėse. Minint Gegužės 3-osios Konstitucijos dieną savo mastu išsiskyrė tarptautinis bėgimas Nemenčinėje, kurį organizavo Vilniaus rajono savivaldybės sporto mokykla. Taip pat gera tradicija tapo Lenkų kalbos savaitės, kurios metu šiais mokslo metais mokyklose iš viso vyko apie 180 renginių, organizavimas.

Minint 2016 metais paskelbtus **Vietos bendruomenių** metus, stiprinant bendruomeniškumo jausmą, puoselėjant lokalinį patriotizmą tarp jaunų žmonių kiekvienoje Vilniaus rajono savivaldybės švietimo įstaigoje vyko įvairūs renginiai, tokie kaip „Motinos diena“, ,,Senelių diena“, ,,Šeimos diena“ ir pan. Tokie renginiai telkia vietos bendruomenės narius, stiprina bendruomeniškumą.

Jauniesiems Lietuvos piliečiams taip pat svarbus tapatumo jausmas su visa Lietuvos visuomene. Būtent socialinės atsakomybės ugdymui kaip ir visoje Lietuvoje Vilniaus rajone vyko akcijos, kuriose mokyklos aktyviai dalyvavo („Darom-2016“ ir kt.).

Kadangi 2016 metai Lietuvoje taip pat paskelbti **Bibliotekų** bei **Prezidento Kazio Griniaus** metais, mokyklose jiems irgi organizuojami įvairūs renginiai bei parodos, o mokyklų bibliotekose vyksta Bibliotekų metams skirta pilietinė akcija ,,Mano nuveikti darbai bibliotekoje“.

Be to, 2016 m. Popiežiaus paskelbti **Šventaisiais Gailestingumo** metais. Kartu su Vilniaus arkivyskupija buvo organizuoti jiems skirti įvairūs renginiai bei iniciatyvos: edukacinė programa mokiniams „Šv. Faustinos bei pal. kun. Mykolo Sopočkos takais Vilniuje ir Vilniaus krašte“, kurioje dalyvavo **374** mokiniai, ugdymo ir maldos renginiai jaunimui su vienuolėmis - Gailestingojo Jėzaus seserimis, rajoninis religinės poezijos konkursas „Stiprus tas, kuris pasitiki Dievo gailestingumu“, rajoninis religinės poezijos ir kūrybos konkursas „Padedu kitiems, turiu vaizduotę gailestingumui”, organizuota 4-oji Vilniaus rajono piligriminė kelionė kun. Juzefo Obrembskio pėdsakais, kurioje per 3 dienas dalyvavo **400** dalyvių iš įvairių Vilniaus rajono švietimo įstaigų, organizuotas **42** jaunų žmonių dalyvavimas Pasaulio jaunimo dienose Krokuvoje, bei kiti renginiai.

**Jaunimo reikalų koordinavimas**

Vilniaus rajono savivaldybėje formuoti ir įgyvendinti jaunimo politiką padeda jaunimo reikalų koordinatorius ir Vilniaus rajono jaunimo reikalų taryba. Šiais metais prioritetas teiktas niekur nedirbančio, nesimokančio ir mokymuose nedalyvaujančio 15-19 metų jaunimo užimtumo problemai spręsti, todėl bendradarbiaujant su Vilniaus teritorinės darbo biržos Vilniaus rajono skyriumi, Jaunimo reikalų departamentu prie SADM, Jaunimo garantijų iniciatyvos koordinatoriais (iš Karvio Šv. Juozapo parapijos atviros jaunimo erdvės „kitOks kaimas“ bei VšĮ „Projektų valdymo ir mokymo centro“) buvo organizuoti informaciniai seminarai, skirti pristatyti Lietuvoje įgyvendinamą Jaunimo garantijų iniciatyvos projektą „Atrask save“ ir jo siūlomas jaunimo aktyvumo skatinimo priemones, bei renkama informacija apie potencialius projekto dalyvius.

2016 metais įvyko 2 Vilniaus rajono jaunimo reikalų tarybos posėdžiai, kurių metu aptartos Vilniaus rajono jaunimo reikalų tarybos veiklos sritys šiais metais, sudarytas veiklos planas. Į posėdžius kviečiami įvairių sričių specialistai (švietimo, investicijų, socialinių reikalų), bendradarbiaujama su Vilniaus teritorinės darbo biržos Vilniaus rajono skyriumi, VšĮ „Versli Lietuva“, jaunimo organizacijomis, siekiant išskirti problemiškiausias sritis ir pagal tai numatyti jaunimo politikos prioritetus bei priemones.

Siekiant skatinti ir stiprinti patriotinį bei katalikišką jaunimo ugdymą bei atsižvelgiant į tai, kad nuo 2015 m. gruodžio 8 d. iki 2016 lapkričio 30 d. visame pasaulyje švenčiami Gailestingumo metai, kuriuos paskelbė popiežius Pranciškus, kartu su Vilniaus arkivyskupija suplanuotas renginių ciklas, orientuotas į Vilniaus rajono žmones, o ypač - jaunimą. Renginių ciklą vainikavo geriausių Vilniaus rajono mokinių – konkursų ir olimpiadų laureatų - kelionė kartu su rajono mere Marija Rekst į Pasaulio jaunimo dienas liepos mėn. Krokuvoje, Lenkijoje.

**III rajono švietimo prioritetas - Siekti, kad didėtų mokinių, dalyvaujančių pagal neformaliojo vaikų švietimo programas, skaičius**

**Neformalusis švietimas**

Siekiant sudaryti sąlygas mokinių kūrybiškumo bei saviraiškos poreikių tenkinimui, paskatinti mokinių popamokinį užimtumą, bendrojo ugdymo švietimo įstaigų mokiniams sudaryta galimybė neatlygintinai rinktis papildomas dailės, kalbų, sporto, šokių, techninės kūrybos, sveikos gyvensenos, pilietiškumo, socialinio ugdymo ir kt. programas. O 2015-2016 m. m. vienas iš rajono švietimo prioritetų buvo siekti, kad didėtų mokinių, dalyvaujančių pagal neformaliojo vaikų švietimo (toliau – NVŠ) programas, skaičius. Palyginus su 2015 m. šių mokinių skaičius 2016 m. I pusmetį padidėjo beveik **3 kartus**.

Neformaliojo vaikų švietimo krepšelio lėšomis finansuojamose programose 2016 m. I pusmetį dalyvavo 1313 mokinių (apie 20 proc. Vilniaus rajono savivaldybės mokinių). 27 neformaliojo vaikų švietimo programos vyko 22 Vilniaus rajono savivaldybės švietimo ir kultūros įstaigose (12 gimnazijų, 5 pagrindinėse, 1 pradinėje, 1 mokykloje-darželyje, 1 vaikų darželyje, Vilniaus rajono pedagoginėje psichologinėje tarnyboje ir Nemenčinės daugiafunkciame kultūros centre) bei 4 kitose valstybinėse ir nevalstybinėse Vilniaus rajono įstaigose. Didžiausia neformaliojo vaikų švietimo programų pasiūla galėjo džiaugtis Kalvelių ir Nemenčinės seniūnijų mokiniai, tačiau daugiau nei pusėje bendrojo ugdymo mokyklų NVŠ tikslinės lėšos iš viso nebuvo pritrauktos. Todėl 2016-2017 m. m. visose savivaldybės švietimo įstaigose turėtų būti teikiamas prioritetas - sudaryti mokiniams galimybes dalyvauti kuo įvairesnėse neformaliojo vaikų švietimo programose, tenkinant jų poreikius.

**Savivaldybėje 2016 m. I pusmetį įgyvendintos neformaliojo švietimo programos**

|  |  |  |  |  |  |
| --- | --- | --- | --- | --- | --- |
| Eil.Nr. | Ugdymo įstaiga | NVŠ programa | Ugdymo kryptis | Vaikų skaičius2016 m. | NVŠ teikėjas |
| 02-01 | 05-01 |
| 1. | Bezdonių Julijaus Slovackio gimnazija | „Bendrauk drąsiai“ Vilniaus rajono 7-9 metų moksleiviams“ (anglų kalba) | Kalbos | 20 | 20 | VšĮ „American English School“ |
| „Viešojo kalbėjimo pagrindai“ Vilniaus rajono 10-14 metų moksleiviams“(anglų kalba) | Kalbos | 18 | 18 |
| „Viešojo kalbėjimo menas“ Vilniaus rajono 15-19 metų moksleiviams (anglų kalba) | Kalbos | 13 | - |
| 2. | Juodšilių šv. Uršulės Leduchovskos gimnazija | „Moksleivių mokymo krepšinio programa“ | Sportas | 30 | 32 | Laisvasis mokytojasMarius Valiukevičius |
| „Moksleivių mokymo tinklinio programa“ | Sportas | 10 | 15 |
| 3. | Kalvelių „Aušros“ gimnazija | „Bendrauk drąsiai“ Vilniaus rajono 7-9 metų moksleiviams“ (anglų kalba) | Kalbos | 17 | 17 | VšĮ „American English School“ |
| „Viešojo kalbėjimo pagrindai“ Vilniaus rajono 10-14 metų moksleiviams“(anglų kalba) | Kalbos | 15 | 15 |
| Emocinio ir fizinio lavinimo kūrybinės dirbtuvės (Vilniaus r.) | Sportas,Emocinis intelektas | 31 | 31 | VšĮ Tolerancijos ir fizinės gerovės ugdymo centras |
| Sveikos mitybos ir judesio ugdymas (Vilniaus r.) | Sportas, sveika gyvensena | 36 | 36 |
| 4. | Kalvelių Stanislavo Moniuškos gimnazija | „Futbolo treniruotės vaikams ir jaunimui“ | Sportas | 80 | 80 | Asociacija Vilniaus r. Kalvelių kaimo sporto klubas „Ave.Ko.“ |
| „Tinklinio treniruotės vaikams ir jaunimui“ | Sportas | 38 | 38 |
| „Fitneso treniruotės vaikams ir jaunimui“ | Sportas | 27 | 27 |
| 5. | Maišiagalos kun. Juzefo Obrembskio gimnazija | „Bendrauk drąsiai“ Vilniaus rajono 7-9 metų moksleiviams“ (anglų kalba) | Kalbos | 17 | 17 | VšĮ „American English School“ |
| „IT projektų vadyba ir komandinis darbas Vilniaus r.“ | Informacinės technologijos | 12 | 13 | Asociacija Viešieji interneto prieigos taškai (VIPT) |
| 6. | Marijampolio Meilės Lukšienės gimnazija | „IT projektų vadyba ir komandinis darbas Vilniaus r.“ | Informacinės technologijos | 16 | 16 | Asociacija Viešieji interneto prieigos taškai (VIPT) |
| 7. | Nemenčinės Gedimino gimnazija | „Krepšinis“ | Sportas | 29 | 29 | VšĮ „Sostinės krepšinio mokykla“ |
| 8. | Nemenčinės Konstanto Parčevskio gimnazija | „Viešojo kalbėjimo pagrindai“ Vilniaus rajono 10-14 metų moksleiviams“(anglų kalba) | Kalbos | 15 | 15 | VšĮ „American English School“ |
| „Pasaulio tautų šokiai“ | Šokis | 104 | 104 | Laisvasis mokytojas German Komarovskij |
| 9. | Paberžės šv. Stanislavo Kostkos gimnazija | „Miuziklas - menų fuzija“ | Muzika,šokis, teatras | 86 | 63 | Asociacija Paberžės-Glitiškių apylinkės bendruomenė |
| „Socialinių ir gyvenimo įgūdžių ugdymas per saviraiškos priemones, kūrybą, meninę raišką, sportą“ | Socialinis ugdymas | 24 | 24 | Laisvoji mokytojaIrena Macevič |
| 10. | Paberžės „Verdenės“ gimnazija | „Bendrauk drąsiai“ Vilniaus rajono 7-9 metų moksleiviams“ (anglų kalba) | Kalbos | 22 | 22 | VšĮ „American English School“ |
| „Viešojo kalbėjimo menas“ Vilniaus rajono 15-19 metų moksleiviams(anglų kalba) | Kalbos | 16 | 16 |
| „Vilniaus rajono jaunųjų šaulių ugdymo programa“ | Turizmas ir kraštotyra,pilietiškumas | 34 | 34 | Asociacija „Lietuvos šaulių sąjunga“ |
| „Tobulėjantis tinklininkas“ | Sportas | 24 | 29 | Laisvasis mokytojas Vytautas Garšva |
| 11. | Pagirių gimnazija | „Moksleivių mokymo krepšinio programa“ | Sportas | - | 10 | Laisvasis mokytojasMarius Valiukevičius |
| 12. | Rudaminos Ferdinando Ruščico gimnazija | Emocinio ir fizinio lavinimo kūrybinės dirbtuvės (Vilniaus r.) | Sportas,emocinis intelektas | 71 | 73 | VšĮ Tolerancijos ir fizinės gerovės ugdymo centras |
| 13. | Bezdonių „Saulėtekio“ pagrindinė mokykla | „Bendrauk drąsiai“ Vilniaus rajono 7-9 metų moksleiviams“ (anglų kalba) | Kalbos | 24 | 24 | VšĮ „American English School“ |
| 14. | Kyviškių pagrindinė mokykla | „Viešojo kalbėjimo menas“ Vilniaus rajono 15-19 metų moksleiviams(anglų kalba) | Kalbos | 20 | 20 | VšĮ „American English School“ |
| 15. | Pakenės Česlovo Milošo pagrindinė mokykla | „Keramika“ | Dailė | 19 | 19 | Laisvoji mokytojaZita Filimonovienė |
| 16. | Riešės šv. Faustinos Kovalskos pagrindinė mokykla | „Anglų kalbos pagrindai“ | Kalbos | 25 | 25 | Laisvoji mokytojaElena Piurko |
| „Anglų kalbos įgūdžių tobulinimas“ | Kalbos | 32 | 32 |
| 17. | Visalaukės mokykla-daugiafunkcis centras  | „Pasaulio tautų šokiai“ | Šokis | 18 | 18 | Laisvasis mokytojas German Komarovskij |
| 18. | Buivydiškių pradinė mokykla | „Šachmatų pamokos Vilniaus rajono savivaldybėje“ | Sportas | 20 | 20 | VšĮ „Lietuvos šachmatų mokykla“ |
| 19. | Skaidiškių mokykla-darželis | Emocinio ir fizinio lavinimo kūrybinės dirbtuvės (Vilniaus r.) | Sportas,Emocinis intelektas | 26 | 29 | VšĮ Tolerancijos ir fizinės gerovės ugdymo centras |
| 20. | Nemenčinės vaikų darželis | „Profesionalių sportinių šokių mokymas Nemenčinės mieste“ | Šokis | 19 | 19 | Laisvoji mokytoja Eglė Razgūnaitė-Žulpienė |
| 21. | Vilniaus r. PPT | „FIRST LEGO League (FFL) robotika - Vilniaus r.“ | Techninė kūryba, technologijos | 24 | 27 | VšĮ Robotikos akademija |
| 22. | Nemenčinės DKC | „Prašoktos kurpaitės“ | Šokis | 49 | 49 | Laisvoji mokytoja Leonarda Kliukovska |
| „Kuriu - savimi tikiu“ | Šokis | 65 | 65 | Laisvoji mokytojaYulia Dombrovskaya |
|  | Nemenčinės DKC Maišiagalos skyrius | „Pasaulio tautų šokiai“ | Šokis | 23 | 23 | Laisvasis mokytojas German Komarovskij |
| 1. | Juodšilių „Šilo“ gimnazija | „Šachmatų pamokos Vilniaus rajono savivaldybėje“ | Sportas | 10 | 10 | VšĮ „Lietuvos šachmatų mokykla“ |
| 2. | Lavoriškių gimnazija | „Keramika“ | Dailė | 17 | 17 | Laisvoji mokytoja Zita Filimonovienė |
| 3. | Riešės gimnazija | „Vilniaus rajono jaunųjų šaulių ugdymo programa“ | Turizmas ir kraštotyra,pilietiškumas | 17 | 17 | Asociacija „Lietuvos šaulių sąjunga“ |
| „Krepšinis“ | Sportas | 53 | 53 | VšĮ „Sostinės krepšinio mokykla“ |
| „Kyokushin karate treniruotės Vilniaus rajone“ | Sportas | 24 | 24 | Asociacija Sporto klubas „SHIN“ |
| 4. | Valdorfo Žalioji mokykla | „Visapusiškai harmoningos asmenybės formavimas su Aikido Vilniaus rajone“ | Sportas | 23 | 23 | Valdorfo Žalioji mokykla |
|  Iš viso mokinių: | 1313 | 1308 |

Be NVŠ programų, dauguma Vilniaus rajono švietimo įstaigų neformaliajam švietimui skirtas valandas išnaudoja nuo 80 iki 100 proc. Išskirtiniais atvejais liko nepanaudotos valandos dėl lėšų trūkumo ar neformaliojo švietimo vadovo nebuvimo.

Valandų, skirtų neformaliajam švietimui, Vilniaus rajono savivaldybės švietimo įstaigose pokyčiai:

2013-2014 m. m. - 858,5 val.

2014-2015 m. m. - 979 val.

2015-2016 m. m. – 976 val.

Atskirose ugdymo įstaigose mokinių Neformaliojo švietimo grupių lankomumas siekia nuo 50 iki 100 proc.

Neformaliojo švietimo grupių Vilniaus rajono švietimo įstaigose lankomumas:

|  |  |
| --- | --- |
| Mokiniai pagal klases | NŠG lankomumas/procentais |
| 1-4 kl. | 87 proc. |
| 5-8 kl. | 78 proc. |
| 9-10 kl. | 70 proc. |
| 11-12 kl. | 66 proc. |

**IV rajono švietimo prioritetas - Tobulinti mokymo ir mokymosi kompetencijas**

Švietimo skyrius, įgyvendindamas rajono švietimo prioritetą - **tobulinti mokymo ir mokymosi kompetencijas** - sudaro savivaldybės mokyklų mokytojams ir pagalbos mokiniui specialistams visas galimybes tobulinti savo profesinę kvalifikaciją bei atestuotis ir siekti aukštesnės kvalifikacinės kategorijos pagal mokyklų mokytojų atestacijos programas.

Vilniaus rajono savivaldybės bendrojo ugdymo mokyklose pirmaeilėse pareigose dirba 1069 mokytojai ir pagalbos mokiniui specialistai, 241 pedagoginis darbuotojas ikimokyklinio ugdymo įstaigose bei 82 pedagoginiai darbuotojai neformaliojo švietimo įstaigose. Bendrojo ugdymo mokyklose iš viso jau atestuota 93,5 proc. mokytojų, neformaliojo švietimo įstaigose - 95,1 proc. pedagoginių darbuotojų. Net 23 proc. mokytojų ir pagalbos mokiniui specialistų turi aukštas - metodininko bei eksperto - kvalifikacines kategorijas.

|  |  |  |
| --- | --- | --- |
| Dirbančių pagrindinėse pareigose mokytojų ir pagalbos mokiniui specialistų skaičius | Neatestuotųmokytojų irpagalbosmokiniuispecialistųskaičius | Suteiktos kvalifikacinės kategorijos |
| Mokytojams | Pagalbos mokiniui specialistams |
| 1155(2013 m. spalio 1 d.) | 68(5,9 %) | Mokytojo | Vyresn.mokytojo | Mokyt.metod. | Eks-perto | Specia-listo | Vyresn.spec. | Metodi-ninko |
| 232(19,4 %) | 590(51,1 %) | 222(19,2 %) | 15(1,3 %) | 23(2 %) | 15(1,3 %) | 4(0,3 %) |
| 1102(2014 m. spalio 1 d.) | 75(6,8 %) | 185(16,8 %)  | 554(50,3 %) | 221(20,1 %) | 16(1,4 %) | 32(2,9 %) | 13(1,2%)  | 6(0,5%)  |
| 1069(2015 m. spalio 1 d.) | 69(6,5 %) | 171(15,9 %) | 541(50,6 %) | 225(21, 1%) | *15**(1,4 %)* | 29(2,7 %) | 14(1,3 %) | 5(0,5 %) |

 Savivaldybės švietimo įstaigoms vadovauja 128 vadovai. Didesnė dalis, t. y. 87 vadovai jau atestuoti, ir tai sudaro 67,9 proc.: 27 - antrajai vadybos kategorijai, t.y. 21,1 proc.; 60 - trečiajai vadybos kategorijai, t.y. 46,9 proc.; 41 vadovas neatestuotas, t.y. 32,0 proc.

2016 m. I pusmetį atestuota 14 Vilniaus rajono švietimo įstaigų vadovų, visi iš jų atestuoti trečiajai vadybos kvalifikacinei kategorijai. 7 vadovams nustatyta atitiktis turimai vadybos kvalifikacinei kategorijai, iš jų: 4 – trečiajai vadybos kvalifikacinei kategorijai; 3 – antrajai vadybos kvalifikacinei kategorijai.

2016 m. I pusmetį pedagogų kvalifikacijos tobulinimui panaudota apie 18 tūkst. eurų. Kartu ir Švietimo skyrius teikė įvairiapusę metodinę pagalbą rajono mokytojams ir vadovams organizuodamas įvairius pasitarimus, seminarus ir kitus renginius aktualiais klausimais. Iš viso per 2016 m. I pusmetį buvo organizuoti 88 tokie renginiai.

|  |  |  |
| --- | --- | --- |
| Eil. Nr. | Kvalifikacijos kėlimo renginys | Skaičius |
| 1 | VII lenkų kalbos mokytojų konferencija | 1 |
| 2 | Biologijos ir chemijos mokytojų konferencija | 1 |
| 3 | Ikimokyklinio ugdymo įstaigų konferencija | 1 |
| 4 | Specialiųjų pedagogų, logopedų ir socialinių pedagogų konferencija | 1 |
| 5 | Informacinių technologijų mokytojų konferencija | 1 |
| 6 | Seminarai | 12 |
| 7 | Atviros pamokos | 20 |
| 8 | Integruotos pamokos, projektai | 30 |
| 9 | Gerosios patirties sklaidos renginiai | 6 |
| 10 | Švietimo įstaigų vadovų pasitarimai | 5 |
| 11 | Metodinės tarybos bei metodinių būrelių pasitarimai | 6 |
| 12 | Edukacinės išvykos  | 4 |

Koordinuojama Vilniaus rajono savivaldybės Mokyklų metodinės tarybos bei visų mokomųjų dalykų mokytojų ir pagalbos mokiniui specialistų metodinių būrelių veikla.

Siekiant **tobulinti mokymo ir mokymosi kompetencijas** Vilniaus rajono savivaldybės 10-yje švietimo įstaigų jau atliktas išorės auditas, bendrojo ugdymo mokyklos kasmet atlieka įsivertinimą. Tobulinant Vilniaus rajono savivaldybės mokyklų darbuotojų, atsakingų švietimo įstaigose už įsivertinimo procesą, kompetencijas, Švietimo skyrius kartu su Nacionaline mokyklų vertinimo agentūra (toliau – NMVA) organizavo jiems seminarą „Įsivertinimo duomenys – mokyklos pažangos vedlys“. NMVA organizuotame įsivertinime dalyvavo 29 Vilniaus rajono bendrojo ugdymo mokyklos. Įsivertinimo anketų duomenimis didžioji dalis Vilniaus rajono mokyklų 2015-2016 m. m. užsibrėžė tikslus: sukurti savo mokykloje palankų mokytis klimatą, pagerinti mokinių tarpusavio santykius ir savijautą klasėse, plėsti mokytojų ir tėvų bendradarbiavimą, kelti mokinių mokėjimą mokytis skiriant daugiau dėmesio mokymosi diferencijavimui ir vertinimo kaip ugdymo proceso tobulinimui.

Be to, minėtų kompetencijų tobulinimui palankias sąlygas sudaro švietimo įstaigų ugdymo aplinkos ir infrastruktūros gerinimas, kuriam Savivaldybė skiria labai didelį dėmesį.

**Ugdymo aplinka**

Savivaldybės švietimo įstaigos siekdamos pagerinti ugdymo(si) procesą bei tobulinti mokymo ir mokymosi kompetencijas nuolat atnaujina informacines komunikacines technologijas: dabar jau turi ir naudoja 99 interaktyvias lentas, 458 daugialypės terpės projektorius, 2192 kompiuterius, iš kurių 2053 prijungti prie interneto, o 36-iose mokyklose veikia belaidžio interneto ryšys. Palyginus su praėjusiais mokslo metais kompiuterių skaičius švietimo įstaigose padidėjo 16 proc. Taip pat švietimo įstaigose atnaujinamos ir kitos ugdymo priemonės bei mokykliniai baldai.

Be to, bendrojo ugdymo mokyklose veikia 45 mokyklų bei jų skyrių bibliotekos, kurios tiesiogiai prisideda prie mokymo ir mokymosi kompetencijų tobulinimo. Bibliotekų fondai kasmet atnaujinami aktualia literatūra, naujais vadovėliais ir dabar bendras mokyklų bibliotekų fondas sudaro 306,5 tūkst. vnt. dokumentų, iš jų 4,6 tūkst. vnt. skaitmeninių laikmenų. Bibliotekose įrengtos 246 kompiuterizuotos skaitytojų darbo vietos su interneto prieiga. Bibliotekininkai kelia savo profesinę kvalifikaciją, bibliotekose organizuoja skaitymo skatinimo akcijas bei kitus renginius, ugdo mokinių informacinius gebėjimus, teikia mokytojams pagalbą įgyvendinant ugdymo planus. Nuolat mokyklų bibliotekose skaito 85 proc. mokinių, tačiau bibliotekų teikiamomis kitomis paslaugomis naudojasi visa mokyklos bendruomenė.

Elektroninį dienyną, kuris taip pat sudaro palankesnes sąlygas tobulinti mokymo ir mokymosi kompetencijas, jau naudoja dauguma Vilniaus rajono savivaldybės mokyklų, t. y. 35 mokyklos su skyriais.

**Infrastruktūra**

Vystant ir gerinant Vilniaus rajono savivaldybės švietimo įstaigų infrastruktūrą ir įgyvendinant Vilniaus rajono savivaldybės 2016-2018 metų strateginio veiklos plano Švietimo kokybės ir prieinamumo gerinimo programą 2016 m. baigtas Avižienių gimnazijos vidaus patalpų remontas, atliktas Medininkų mokyklos-darželio sanitarinių mazgų, Rakonių pagrindinės mokyklos antro aukšto remontas, įrengtas logopedo kabinetas Valčiūnų vaikų darželyje, baigiami Bezdonių Julijaus Slovackio, Rukainių gimnazijų, Kyviškių pagrindinės mokyklos, Mostiškių mokyklos-daugiafunkcio centro renovacijos darbai, pradėti Mickūnų gimnazijos vidaus patalpų modernizavimo, Nemėžio šv. Rapolo Kalinausko gimnazijos renovacijos darbai, vyksta Lavoriškių Stepono Batoro gimnazijos pastato išorės atnaujinimo, langų keitimo, Sudervės Mariano Zdziechovskio pagrindinės mokyklos, Nemenčinės vaikų darželio fasadų, Dūkštų pagrindinės mokyklos antro aukšto patalpų remonto darbai. Artimiausiu metu bus pradėti Paberžės šv. Stanislavo Kostkos gimnazijos, Buivydiškių vaikų darželio, Glitiškių mokyklos-darželio pastatų renovacijos darbai. Vyksta geoterminio šildymo įrengimo darbai Eitminiškių pagrindinėje mokykloje, Visalaukės mokykloje - daugiafunkciame centre, Nemėžio šv. Rapolo Kalinausko gimnazijos Vėliučionių ikimokyklinio ugdymo skyriuje. Pasibaigus šildymo sezonui tęsiami Medininkų šv. Kazimiero vidurinės mokyklos, Mickūnų gimnazijos katilinių modernizavimo darbai. Toliau vyksta Paberžės ,,Verdenės‘‘ gimnazijos priestato statyba, Riešės vaikų darželio renovacijos-rekonstrukcijos darbai, Pagirių gimnazijos vidaus patalpų remontas.

Pradėti sporto aikštelių įrengimo darbai Buivydžių gimnazijoje ir Eitminiškių pagrindinėje mokykloje. Vasaros pradžioje buvo pradėti ir šiuo metu baigiami vidaus patalpų remonto darbai Rukainių, Lavoriškių Stepono Batoro, Bezdonių Julijaus Slovackio gimnazijose, Zujūnų, Valčiūnų vidurinėse, Kyviškių pagrindinėje, Mostiškių mokykloje-daugiafunkciame centre.

**Rajono ugdymo įstaigų pastatų renovacijos, statybos-rekonstrukcijos ir remonto darbai**

**2016 metais**

|  |  |  |  |  |
| --- | --- | --- | --- | --- |
| Eil. Nr. | Įstaigos pavadinimas | Darbų pobūdis | Orientacinėkaina Eur | Lėšų šaltinis |
| 1. | Nemėžio šv. Rapolo Kalinausko gimnazija | Gimnazijos pastato renovacijos darbai | 518259 | 415259 SB103000 VB |
| 2. | Mickūnų gimnazija | Vidaus patalpų remontasKatilinės modernizavimas | 150000180000 | SB120000 SB60000 VB |
| 3. | Riešės vaikų darželis | Pastato renovacija-rekonstrukcija | 330000 | SB |
| 4. | Nemenčinės gimnazijos  | Stadiono įrengimas | 231696 | VB |
| 5. | Vilniaus rajono sporto mokykla | Administracinio pastato statyba | 230000 | SB |
| 6. | Paberžės ,,Verdenės‘‘ gimnazija | Pradinių klasių priestato statybaLaiptų turėklų keitimas | 2230002000 | VBSB |
| 7. | Lavoriškių Stepono Batoro gimnazija | Medinio pastato dažymas, langų keitimas, vidaus patalpų modernizavimas | 35000149905 | SBSB |
| 8. | Rukainių gimnazija | Vidaus patalpų modernizavimas | 174509 | SB |
| 9. | Kyviškių pagrindinė mokykla | Vidaus patalpų modernizavimas | 174375 | SB |
| 10. | Buivydiškių vaikų darželis | Pastato renovacija-modernizavimas  | 170000 | SB  |
| 11. | Glitiškių mokykla-darželis | Pastato renovacija-modernizavimas | 142500 | SB |
| 12. |  Medininkų šv. Kazimiero vidurinė mokykla | Priešmokyklinės grupės patalpų įrengimasKatilinės modernizavimas | 4550140000 | SB72000 SB68000 VB |
| 13. | Bezdonių J. Slovackio gimnazija | Vidaus patalpų modernizavimas | 120000 | SB |
| 14. | Mostiškių pagrindinė mokykla- daugiafunkcinis centras | Vidaus patalpų modernizavimas | 119715 | SB |
| 15. | Paberžės šv. Stanislavo Kostkos gimnazija | Pastato renovacija | 110000 | SB |
| 16. | Zujūnų vidurinė mokykla | Vidaus patalpų modernizavimas | 99792 | SB |
| 17. | Visalaukės mokykla-daugiafunkcinis centras | Geoterminio šildymo įrengimas | 99514 | 59514 VB40000 SB |
| 18. | Valčiūnų vidurinė m-kla | Pagrindinio pastato sienų, stogo šiltinimas | 98850 | SB |
| 19. | Pagirių gimnazija | Vaidotų skyriaus langų, grindų dangos keitimas, gimnazijos vidaus patalpų remontas | 890007200 | VBSB |
| 20. | Avižienių gimnazija | Remonto darbai, baldų įsigijimas | 85000 | SB |
| 21. | Eitminiškių pagrindinė mokykla | Geoterminio šildymo įrengimas | 63826 | 59826 VB4000 SB |
| 22. | Sudervės Mariano Zdziechovskio pagrindinė mokykla | Fasado remontas | 60000 | SB |
| 23. | Nemenčinės vaikų darželis | Fasado remontas | 60000 | SB |
| 24. | Nemėžio šv. Rapolo Kalinausko gimnazijos Vėliučionių ikimokyklinio ugdymo skyrius | Geoterminio šildymo įrengimas | 59994 | 23994 VB36000 SB |
| 25. | Bezdonių ,,Saulėtekio‘‘ pagrindinė mokykla | Pastato rekonstrukcijos darbai | 50000 | SB |
| 26. | Dūkštų pagrindinė mokykla | Antro aukšto patalpų remontas | 40000 | SB |
| 27. | Vaidotų mokykla-darželis ,,Margaspalvis aitvarėlis“ | Sanitarinių mazgų remontas | 20000 | SB |
| 28. | Rudaminos ,,Ryto‘‘ gimnazija | Sporto salės remonto darbai | 19500 | SB |
| 29. | Kabiškių mokykla-darželis | Pavėsinių stogų, virtuvėlių remontas | 15532 | SB |
| 30. | Maišiagalos vaikų lopšelis-darželis | Teritorijos aptvėrimas | 16900 | SB |
| 31. | Pagirių ,,Pelėdžiuko‘‘ vaikų darželis  | Lubų, grindų remontas, apšvietimo keitimas | 11000 | SB |
| 32. | Valčiūnų vaikų darželis | Ventiliacijos įrengimas virtuvės patalpose,logopedo kabineto įrengimas | 11000 | SB |
| 33. | Rakonių pagrindinė mokykla | Antro aukšto koridoriaus remontas | 10300 |  SB |
| 34. | Kalvelių Stanislavo Moniuškos gimnazija |  Laiptinės ir įėjimo fasado remontas | 10700 | SB |
| 35. | Medininkų mok.-darželis | San. mazgų remontas | 9000 | SB |
| 36. | Buivydžių gimnazija | Skardinio stogo dažymas | 8000 | SB |
| 37. | Sužionių pagrindinė mokykla | Apšvietimo keitimas | 4500 | SB |
| 38. | Marijampolio Meilės Lukšienės gimnazija | Šaudyklos ardymo ir teritorijos tvarkymo darbai | 3755 | SB |
| 39. | Riešės šv. Faustinos Kovalskos pagrindinės mokyklos Karvio skyrius  | Sienų dažymas | 1000 | SB |
| 40. | Rudaminos Ferdinando Ruščico gimnazija | Vandentiekio avariniai darbai | 550 | SB |
|  |  | **IŠ VISO:** | **4 164 322****Eur** | **SB - 3246292****VB - 918030** |

**2015-2016 M. M. ŠVIETIMO VEIKLOS PRIORITETAI**

1. Siekti geresnių mokinių mokymosi rezultatų;
2. Stiprinti ugdymo individualizavimą, laiku suteikti mokiniui mokymosi pagalbą;
3. Siekti, kad didėtų mokinių, dalyvaujančių pagal neformaliojo vaikų švietimo programas, skaičius;
4. Tęsti 2015-2016 m. m. veiklos prioritetą – tobulinti mokymo ir mokymosi kompetencijas.

**2016-2017 M. M. ŠVIETIMO VEIKLOS PRIORITETAI**

1. Tęsti 2015-2016 m. m. prioritetą - Siekti geresnių mokinių mokymosi rezultatų;
2. Gerinti gimtųjų ir valstybinės kalbų ugdymo kokybę;
3. Sudaryti mokiniams galimybes dalyvauti įvairesnėse neformaliojo vaikų švietimo programose tenkinant jų poreikius;
4. Aktyviau dalyvauti prevencinėse programose ir projektuose.